Uzulu Uthi Uhulumende Ulakho Ukudinda Imali Yama Bond Okungelankawulo
Abantu makhaza bathi babona engani uhulumende uzadinda imali yama bond njengalokho akwenza ilizwe lisebenzisa ama bearers' cheques.
BULAWAYO — Ngesikhathi ukusilela kwemali emabhanga sekufike kusibanga esesabekayo, uzulu oxoxisane lomsakazo weStudio 7 uthi wesabela ukuthi uhulumende webandla leZanu PF ulakho ukudinda imali ezayo eyohlobo lwama bond notes adlulise amalawulo ukuze athole imali yokusebenzisa kukhetho lomnyaka ka 2018. Ohlaziya ngezomnotho, uMnu. Believer Mhlanga, exoxisana lozulu kumhlangano oqoqwe yinhlanganiso yabasakhulayo eye National Youth Development Trust koBulawayo, uvumelane lozulu ukuthi abantu abaselathemba lebhanga lesizwe, ele Reserve Bank of Zimbabwe, kulandela ukutshabalala kwemali zabo ngesikhathi ilizwe lisebenzisa imali yama bearers’ cheque ngomnyaka ka 2000. UMhlanga uchaze ukuba kungabe amabond notes elungile kodwa uzulu lokhe engazi ukuba azabe ekhangeleka njani. Wengezelela esithi ibhanga lesizwe lilomlandu wokufundisa uzulu ukuthi imali yamabond izabe iyehlukene kanjani lezinye imali UMnu. Hopewell Sampindi isiphathamandla senhlanganiso ye NYDT ubike ukuba ukuletha imali yamabond kuyindlela yokuthi kufika umyaka ka2018 wokhetho ibandla leZanu PF libe lesikhwama semali esizayisebenzisa ngoba ilizwe lingela mali. UMqondisi weNYDT, uMnu. Liberty Bhebhe laye uvumelane loSampindi esithi ibandla elibusayo alithenjwa njengoba lingacina lisiyadinda imali yamabond kwezinye indawo. UMnu. Sheperd Dube umabhalane wabasakhulayo kubandla leMDC, yena uthe imali yamabond ezadindwa libhanga lesizwe ayisoke yenela ngoba isikhala esikhona sokusilela kwemali ezweni sikhulu kakhulu. Uthe kuzadala ukumemetheka ngasese kwemikambo yemali. Ibhanga lesizwe selakhupha imbiko yokuthi lizasungula imali yamabond ekupheleni kwayonale inyanga kodwa ayikatshengisi uzulu ukuba izabe iyehlukene kanjani lezinye imali ezikhona elizweni. Umnotho welizwe ubhazalele ngesisu njalo zinengi impahla ezithengwa yizizalwene zeZimbabwe kulalezo ezithengiswa ngaphandle kwelizwe.